ബൈക്കിലെത്തി യുവതിയുടെ മാല കവര്ന്നത് : പിന്നില് ലഹരിമാഫിയ സംഘമെന്ന് സൂചന ബൈക്ക് മോഷ്ടിച്ചത് കൊല്ലത്ത് നിന്നെന്ന് കണ്ടെത്തി കോട്ടയം : പട്ടാപ്പകല് നഗരമദ്ധ്യത്തില് സ്കൂട്ടര് യാത്രക്കാരിയായ യുവതിയുടെ മാല മോഷ്ടിച്ച സംഭവത്തിന് പിന്നില് ലഹരിമാഫിയ സംഘമെന്ന് പൊലീസ്. കൊല്ലത്തു നിന്ന് മോഷ്ടിച്ചെടുത്ത ബൈക്കിലാണ് പ്രതികള് എത്തിയതെന്ന് കണ്ടെത്തി. സംഭവത്തിനു ശേഷം ഏറ്റുമാനൂര് ഭാഗത്തേയ്ക്ക് പോയ പ്രതികളെ തിരിച്ചറിഞ്ഞതായാണ് സൂചന. ശനിയാഴ്ച രാവിലെ 9.45 നാണ് മറിയപ്പള്ളി സ്വദേശിയായ ശ്രീക്കുട്ടി സ്കൂട്ടറില് നഗരത്തിലേയ്ക്കു വരുന്നതിനിടെ പുളിമൂട് ജംഗ്ഷന് സമീപം വച്ച് ബൈക്കിലെത്തിയ സംഘം ഇവരുടെ രണ്ടര പവന് വരുന്ന മാല പൊട്ടിച്ചെടുത്ത് കടന്നത്. പ്രതികള് ആലപ്പുഴ സ്വദേശികളാണെന്നാണ് സൂചന. കൊല്ലത്തു നിന്ന് മോഷണം പോയ ബൈക്കിന്റെ നമ്ബര് പ്ലേറ്റ് ഇളക്കി മാറ്റിയ നിലയിലായിരുന്നു. ഇതിനു മുന്പ് ആലപ്പുഴയിലും, തിരുവല്ലയിലും, ചങ്ങനാശേരിയിലും മാല മോഷണവും മോഷണ ശ്രമവും സംഘം നടത്തിയിരുന്നതായും വ്യക്തമായിട്ടുണ്ട്. ഇവര് സഞ്ചരിച്ച വഴികളിലെ സി.സി.ടി.വി കാമറാ ദൃശ്യങ്ങള് ശേഖരിച്ചിട്ടുണ്ട്. കോട്ടയത്തെ ഇവരുടെ ബന്ധങ്ങള് കണ്ടെത്തുന്നതിനായും അന്വേഷണം ആരംഭിച്ചു. പ്രതികള് കാണാമറയത്ത് തന്നെ ! രണ്ടാഴ്ച മുന്പ് കോട്ടയം നഗരമദ്ധ്യത്തിലെ മൊബൈല് ഷോപ്പില് നിന്ന് ബൈക്ക് മോഷണം പോയിരുന്നു. പൊലീസ് അന്വേഷണം നടത്തുന്നതിനിടെ ഈ ബൈക്കുമായി കോടിമത സ്വദേശിയായ യുവാവ് കറങ്ങുന്നതായി കണ്ടെത്തി. വിലാസം തപ്പിയെത്തിയപ്പോഴാണ് പതിനാറുകാരനാണ് ബൈക്ക് മോഷ്ടിച്ചതെന്ന് കണ്ടെത്തിയത്. തുടര്ന്നു മാതാപിതാക്കളെ വിളിച്ചു വരുത്തി താക്കീത് ചെയ്തു വിട്ടയച്ചു. ദിവസങ്ങള്ക്കു ശേഷം നാഗമ്ബടം ക്യൂആര്എസ് ഷോറൂം ജീവനക്കാരന്റെ ബൈക്ക് മോഷണം പോയി. ബൈക്ക് നഗരമദ്ധ്യത്തില് അനുപമ തിയേറ്റര് ഭാഗത്ത് ഉപേക്ഷിച്ച നിലയില് കണ്ടെത്തി. കഴിഞ്ഞ ഒരു വര്ഷത്തിനിടെ ജില്ലയില് മോഷ്ടിക്കപ്പെട്ട ബൈക്കുകളും, ബൈക്കിലെത്തി മാല മോഷണം നടത്തുകയും ചെയ്ത പകുതിയിലേറെ സംഭവങ്ങളിലും പ്രതികളെ കണ്ടെത്തിയിട്ടില്ല. ജില്ലയില് കഴിഞ്ഞ ഒരു വര്ഷത്തനിടെ 78 മാല മോഷണങ്ങളാണ് ഉണ്ടായത്. ഇതില് ഏറെയും ബൈക്കിലെത്തിയായിരുന്നു കവര്ച്ച. 12 കേസുകളില് മാത്രമാണ് പ്രതികളെ കണ്ടെത്താന് സാധിച്ചത്. 128 ബൈക്കുകള് മോഷണം പോയപ്പോള് , 82 എണ്ണം തിരിച്ച് കിട്ടി. എല്ലാം ലഹരിയ്ക്ക് വേണ്ടി ബൈക്കില് കറങ്ങുകയും മാല മോഷ്ടിക്കുകയും ചെയ്യുന്ന സംഘം ലക്ഷ്യമിടുന്നത് ലഹരി മാത്രം. ജില്ലയില് മാല മോഷണവുമായി ബന്ധപ്പെട്ട് കഴിഞ്ഞ വര്ഷം പിടിയിലായവരില് 15 പേരും 25 വയസില് താഴെ പ്രായമുള്ളവരായിരുന്നു.